
Rundskriv UDI 2004-020 SODA

Saksnummer: 04/6972

Oslo, 24. mai 2004
Til: 
Politimestrene

Arbeids- og OPpholdstillatelse til personer som har vært utsatt for menneskehandel – utlendingsloven § 8 annet ledd, jf. utlendingsforskriften § 21 annet og femte ledd (sterke menneskelige hensyn eller særlig tilknytning til riket)

I. Innledning

Regjeringa har lagt fram en handlingsplan mot handel med kvinner og barn for perioden 2003-2005. Formålet med planen er blant annet å fremme tiltak for å gi beskyttelse og bistand til personer utsatt for menneskehandel og å straffe de som står bak. For å oppnå dette, vil det i noen tilfeller være nødvendig eller ønskelig å gi en tillatelse av kortere eller lengre varighet for de aktuelle personene. 

Det foreliggende rundskrivet regulerer adgangen til å gi arbeids- og oppholdstillatelse til personer som har eller antas å ha vært utsatt for menneskehandel og som befinner seg i Norge.

Rundskrivet gjelder som hovedregel bare for personer som bistår politiet under etterforskningen mot bakmennene for menneskehandelen eller der vedkommendes tilstedeværelse under rettssaken er nødvendig eller ønskelig. 

Reglene rundt utsatt utreisefrist i bort- og utvisningssaker for personer som antas å være utsatt for menneskehandel (refleksjonsperiode) er regulert i eget rundskriv. Rundskrivet regulerer ikke adgangen til å få asyl, opphold av beskyttelsesgrunner eller opphold på humanitært grunnlag av andre grunner enn det dette rundskrivet omhandler. 


II. Vilkår for arbeids- og oppholdstillatelse til offer for menneskehandel

A. Definisjon av menneskehandel 

Definisjonen på menneskehandel framgår av straffeloven § 224 som igjen bygger på FNs konvensjon mot grenseoverskridende organisert kriminalitet, protokoll for å forebygge, bekjempe og straffe handel med mennesker, særlig kvinner og barn (fra år 2000), kalt Palermo-protokollen. Etter denne definisjonen foreligger det menneskehandel når en person ved hjelp av enten vold, trusler, misbruk av sårbar situasjon eller annen utilbørlig atferd utnytter noen til prostitusjon (eller andre seksuelle formål), tvangsarbeid, krigstjeneste i fremmed land eller fjerning av vedkommendes organer. 

I Norge har vi så langt bare kommet over saker der vedkommende har vært utnyttet til prostitusjon, og det har særlig vært fokusert på utnytting av kvinner og barn. Rundskrivet gjelder likevel for all type menneskehandel. Rundskrivet gjelder også for personer som i utgangspunktet var klar over at hun eller han skulle arbeide som prostituert og til og med har gått med på dette frivillig, når det i ettertid viser seg at vedkommende har vært utsatt for menneskehandel. Det kan for eksempel være tilfelle når vedkommende blir tvunget til å fortsette med prostitusjonen mot sin vilje og/eller at vedkommende blir fratatt all inntekt fra sin virksomhet.

B. Hjemmel for arbeids- og oppholdstillatelse for personer som har vært eller antas å ha vært utsatt for menneskehandel

1. For de som har søkt asyl

Dersom vedkommende har søkt asyl, og ikke fyller kravene til å få asyl eller opphold av beskyttelsesgrunner, skal utlendingsmyndighetene alltid foretas en vurdering av om vedkommende kan få opphold etter forskriftens § 21 annet ledd, jf. lovens § 8 og lovens § 15 annet ledd. Vilkåret er om det foreligger sterke menneskelige hensyn eller om vedkommende har særlig tilknytning til riket. Ved denne vurderinga skal det også legges vekt på om vedkommende fyller vilkårene for å få arbeids- og oppholdstillatelse etter kriteriene i dette rundskrivet. Vedtaket i første instans fattes i disse tilfellene av asylavdelingen i Utlendingsdirektoratet. 

2. For de som har søkt arbeids- og oppholdstillatelse

Dersom vedkommende søker tillatelse (uten å søke asyl), skal vedtaket hjemles i utlendingsloven § 8 annet ledd, jf. forskriftens § 21 femte ledd. Vedtaket i første instans fattes da av oppholdsavdelingen i Utlendingsdirektoratet.

C. Vilkår for arbeids- og oppholdstillatelse for ofre for menneskehandel

1. Under etterforskningen eller mens straffesaken pågår

a) Det må være en pågående etterforskning eller rettssak mot bakmennene for menneskehandelen

For at vedkommende skal få en arbeids- og oppholdstillatelse, må det være grunn til å tro at vedkommende er et offer for menneskehandel, se definisjonen over. Videre må det pågå rettssak mot bakmennene i saken, eventuelt en etterforskning av forholdet fra politiets side. Som hovedregel er det et vilkår at vedkommendes tilstedeværelse i Norge under etterforskningen eller rettssaken er nødvendig eller ønskelig. 

Det skal alltid foreligge en uttalelse fra politiet om hvorvidt det er nødvendig eller har betydning av hensyn til etterforskningen eller straffesaken at vedkommende får arbeids- og oppholdstillatelse.

b) Vedkommende må som hovedregel ha brutt med miljøet

Det er et vilkår for å få en arbeids- og oppholdstillatelse at vedkommende har brutt med miljøet knyttet til handelen. I straffesaken mot personene som står bak menneskehandelen vil det ofte være en ulempe og svekke troverdigheten til vedkommende dersom hun eller han ikke har brutt med miljøet knyttet til menneskehandelen. Det kan bare gjøres unntak fra dette kravet ved helt spesielle omstendigheter, og da etter anbefaling fra politiet. Et eksempel i denne sammenheng er tilfeller der offeret føler seg truet av bakmennene (truslene kan være mot vedkommende selv eller vedkommendes familie), og at han eller hun derfor trenger noe tid på å innrette seg. 

c) Det stilles ikke krav om at underhold og bolig skal være sikret

For å gi en tillatelse etter forskriftens § 21 annet ledd er det ikke krav om at underhold og bolig skal være oppfylt. Det skal heller ikke stilles krav til underhold og bolig ved tillatelse etter forskriftens § 21 femte ledd når tillatelsen gis mens etterforskningen eller rettssaken pågår.

2. Etter at etterforskningen eller straffesaken er avsluttet 

Dersom vedkommende søker en tillatelse til opphold i Norge etter at etterforskningen eller straffesaken er avsluttet, skal det foretas en regulær vurdering av om det foreligger sterke menneskelige hensyn eller om vedkommende har fått en særlig tilknytning til riket som gir grunnlag arbeids- og oppholdstillatelse. 

III. saksbehandling og Vedtak

A. Tillatelsen

Tillatelsen skal gis for den perioden det er nødvendig eller ønskelig at vedkommende oppholder seg i Norge. Det bør foreligge uttalelse fra politiet angående hvor lenge vedkommendes opphold i landet er nødvendig eller ønskelig. Det skal ikke gis tillatelse utover ett år av gangen. 

1. Arbeids- og oppholdstillatelse som gis mens saken etterforskes eller straffesaken pågår

Det skal framgå av vedtaket at tillatelsen ikke danner grunnlag for bosettingstillatelse, jf. forskriftens § 21 siste ledd. Tillatelsen gir heller ikke rett til familiegjenforening, jf. samme bestemmelse, med mindre helt spesielle forhold tilsier det. Der det gis tillatelse på grunn av en pågående rettssak, kan tillatelsen maksimalt gis til tidspunktet for når dom antas å foreligge, men ikke utover ett år av gangen. Tillatelsen kan fornyes etter søknad for den perioden det er nødvendig eller ønskelig, men maksimalt for ett år av gangen. 

2. Arbeids- og oppholdstillatelse som gis etter at saken er avsluttet eller på grunnlag av andre sterke menneskelige hensyn

Dersom vedkommende fyller vilkårene for å få tillatelse etter at saken er avsluttet, vurderes rett til familiegjenforening, bosettingstillatelse og krav til underhold og bolig etter de vanlige regler for dette.

B. Vedtaksmyndighet

Utlendingsdirektoratet er vedtaksmyndighet i slike saker, jf. utlendingsforskriften § 13. Direktoratet er også vedtaksmyndighet ved søknader om fornyelse.

Frode Forfang


avdelingsdirektør



Dag Bærvahr


underdirektør

Strategi- og dokumentasjonsavdelingen, enhet for internasjonale og generelle saker

